Kommissionens beslutning
af 10. august 2000
om ændring af beslutning 98/404/EF om beskyttelsesforanstaltninger for enhovede dyr fra Tyrkiet
(meddelt under nummer K(2000) 2489)
(EØS-relevant tekst)
(2000/507/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(1), senest ændret ved beslutning 96/43/EF(2), særlig artikel 18, stk. 7, og
ud fra følgende betragtninger:
(1) Under et kontrolbesøg, som Kommissionen aflagde i Tyrkiet, konstateredes der alvorlige mangler i forbindelse med procedurerne for eksport af heste fra Tyrkiet til Fællesskabet. Kommissionen vedtog derfor beslutning 98/404/EF(3) om beskyttelsesforanstaltninger for enhovede dyr fra Tyrkiet.
(2) Siden vedtagelsen af beslutning 98/404/EF har de tyrkiske myndigheder givet Kommissionen meddelelse om forskellige foranstaltninger med henblik på at forbedre dyrlægetilsynet og udstedelsen af eksportcertifikater i overensstemmelse med henstillingerne fra kontrolbesøget.
(3) Under hensyn til resultaterne af det program for overvågning af snive, der er blevet gennemført i Istanbul, og til, at de tyrkiske myndigheder har forpligtet sig til at fortsætte dette program i hele landet og udvide overvågningen til at omfatte andre relevante hestesygdomme, bør der gives tilladelse til genindførsel, efter midlertidig eksport, af heste, der er registreret i Fællesskabet, direkte fra Istanbul, hvor de har deltaget i særlige ridearrangementer.
(4) Beslutning 98/404/EF ændres i overensstemmelse hermed.
(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Artikel 1 i beslutning 98/404/EF affattes således:
"Artikel 1
1. Medlemsstaterne forbyder midlertidig indførsel, forsendelse og genindførsel af registrerede heste fra Tyrkiet, efter at de har været midlertidigt eksporteret med henblik på deltagelse i væddeløb, konkurrencer og kulturbegivenheder.
2. Uanset stk. 1 giver medlemsstaterne tilladelse til genindførsel af registrerede heste, der har været midlertidigt eksporteret med henblik på deltagelse i væddeløb og konkurrencer til den europæiske del af Istanbuls byområde, hvis de pågældende dyr
a) udelukkende har deltaget i væddeløb, som har været konstant overvåget af Turkish Jockey Club, eller i konkurrencer, der har været omfattet de regler, der er fastsat af Federation Equestre Internationale (FEI)
b) ledsages af et sundhedscertifikat, der svarer til modellen i bilag II i Kommissionens beslutning 93/195/EØF(4), og som er korrekt udfyldt og suppleret med følgende officielle erklæring:
'Registrerede heste i overensstemmelse med Kommissionens beslutning 2000/507/EF',
og
c) uden mellemlandinger er blevet transporteret med fly i begge retninger mellem en EU-medlemsstat og Istanbul."
Artikel 2
Denne beslutning er rettet til medlemsstaterne.
Udfærdiget i Bruxelles, den 10. august 2000.